Document ID: 32009D0093

KOMISIJAS LĒMUMS
(2008. gada 12. decembris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju otro atjaunināto sarakstu kontinentālajam bioģeogrāfiskajam reģionam
(izziņots ar dokumenta numuru C(2008) 8039)
(2009/93/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais kontinentālais bioģeogrāfiskais reģions ietver Luksemburgas teritoriju, kā arī daļu no Austrijas, Beļģijas, Bulgārijas, Čehijas, Dānijas, Francijas, Itālijas, Polijas, Rumānijas, Slovēnijas, Vācijas un Zviedrijas teritorijas, kā tas noteikts bioģeogrāfiskajā kartē, ko 2005. gada 25. aprīlī apstiprināja komiteja, kas izveidota saskaņā ar minētās direktīvas 20. pantu, turpmāk “Biotopu komiteja”.
(2)
1995. gadā uzsāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Kopienā.
(3)
Kopienas nozīmes teritoriju sākotnējais un pirmais atjauninātais saraksts kontinentālajam bioģeogrāfiskajam reģionam Direktīvas 92/43/EEK nozīmē tika pieņemts ar Komisijas Lēmumu 2004/798/EK (2) un Komisijas Lēmumu 2008/25/EK (3). Pamatojoties uz Direktīvas 92/43/EEK 4. panta 4. punktu un 6. panta 1. punktu, teritorijām, kas iekļautas Kopienas nozīmes teritoriju sarakstā kontinentālajam bioģeogrāfiskajam reģionam, attiecīgā dalībvalsts pēc iespējas drīzāk un sešu gadu laikā piešķir īpaši aizsargājamas dabas teritorijas statusu, nosakot aizsardzības prioritātes un vajadzīgos aizsardzības pasākumus.
(4)
Ņemot vērā Natura 2000 tīkla pielāgošanas dinamiku, Kopienas nozīmes teritoriju sarakstus pārskata. Tāpēc otrreiz jāatjaunina kontinentālā reģiona saraksts.
(5)
No vienas puses, Kopienas nozīmes teritoriju otrais atjauninātais saraksts kontinentālajam bioģeogrāfiskajam reģionam ir vajadzīgs, lai tajā iekļautu tās papildu teritorijas, ko dalībvalstis kopš 2006. gada ierosinājušas padarīt par Kopienas nozīmes teritorijām kontinentālajam bioģeogrāfiskajam reģionam Direktīvas 92/43/EEK 1. panta nozīmē. Pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami pēc iespējas drīzāk un sešu gadu laikā no dienas, kad pieņemts Kopienas nozīmes teritoriju otrais atjauninātais saraksts kontinentālajam bioģeogrāfiskajam reģionam.
(6)
No otras puses, Kopienas nozīmes teritoriju otrais atjauninātais saraksts kontinentālajam bioģeogrāfiskajam reģionam ir vajadzīgs, lai atspoguļotu to informāciju par pārmaiņām teritorijā, kuru dalībvalstis iesniegušas pēc Kopienas saraksta pieņemšanas. No šāda viedokļa Kopienas nozīmes teritoriju otrais atjauninātais saraksts kontinentālajam bioģeogrāfiskajam reģionam ir Kopienas nozīmes teritoriju saraksta konsolidēta versija minētajam reģionam. Tomēr jāuzsver, ka pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami pēc iespējas drīzāk un sešu gadu laikā no dienas, kad pieņemts Kopienas nozīmes teritoriju sākotnējais vai pirmais atjauninātais saraksts kontinentālajam bioģeogrāfiskajam reģionam atkarībā no tā, kurā Kopienas nozīmes teritoriju sarakstā minētā teritorija tika iekļauta pirmo reizi.
(7)
To kontinentālā bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, Austrija, Beļģija, Bulgārija, Čehija, Dānija, Francija, Itālija, Luksemburga, Polija, Rumānija, Slovēnija, Vācija un Zviedrija Komisijai nosūtījušas laikā no 2003. gada novembra līdz 2008. gada janvārim saskaņā ar minētās direktīvas 4. panta 1. punktu.
(8)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (4).
(9)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus.
(10)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabiskie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju otrais atjauninātais saraksts kontinentālajam bioģeogrāfiskajam reģionam.
(11)
Direktīvas 92/43/EEK 11. pantā noteiktās uzraudzības rezultātā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju novērtēšanu un atlasi veica, izmantojot pilnīgāko patlaban pieejamo informāciju.
(12)
Dažas dalībvalstis nav ierosinājušas pietiekamu tādu teritoriju skaitu, kas atbilst Direktīvas 92/43/EEK prasībām par konkrētiem biotopu tipiem un sugām. Tāpēc attiecībā uz šīm sugām un biotopu tipiem tīkla izveidi nevar uzskatīt par pabeigtu. Ņemot vērā to, ka informācijas saņemšana un vienošanās panākšana ar dalībvalstīm ir aizkavējusies, ir jāpieņem teritoriju otrais atjauninātais saraksts, kas saskaņā ar Direktīvas 92/43/EEK 4. pantu būs jāpārskata.
(13)
Tā kā zināšanas par Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību joprojām ir nepilnīgas, nevar izdarīt secinājumus par to, vai tīkla izveide ir pabeigta. Vajadzības gadījumā sarakstu pārskata saskaņā ar Direktīvas 92/43/EEK 4. pantu.
(14)
Skaidrības un pārredzamības labad Lēmums 2008/25/EK ir jāaizstāj.
(15)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Kopienas nozīmes teritoriju otrais atjauninātais saraksts kontinentālajam bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai ir iekļauts šā lēmuma pielikumā.
2. pants
Lēmumu 2008/25/EK atceļ.
3. pants
Šis lēmums ir adresēts dalībvalstīm.
Briselē, 2008. gada 12. decembrī

Labels: 12
18
20